钦定古今图书集成/明伦汇编/官常典/第583卷 > 王国
## 钦定古今图书集成/明伦汇编/官常典/第583卷 > 王国

按《明外史》本传：“国字之桢，耀州人。万历五年进士。选
庶吉士，改御史，出视畿辅屯田，清成国公朱允祯等
所侵地九千六百馀顷。张居正疾笃，疏荐其座主潘
晟入内阁，帝从之。国与同官魏允贞、雷士祯及给事
中王继光、孙炜、牛惟炳、张鼎思抗言不可，寝其命。已，
极论中官冯保罪，且言居正死，保令徐爵索其家名”
琴七，夜光珠九，珠帘五，黄金三万，白金十万。居正子
简修躬赍至保邸，而保扬言：“陛下取之，诬污圣德。”因
发曾省《吾王篆表里结纳状》。国疏自外至，与《李植疏》
先后上。帝已纳植言罪保，植遂受知，而国亦由此显
名。还朝，荐王锡爵、陆树声、胡报礼、耿定向、海瑞、胡直、
颜鲸、魏允贞。寻出督南畿学政，以疾归，起掌河南道。
首辅申时行欲寘所不悦者十九人察典，吏部尚书
杨巍等依违其间，国力持不可。时行以御史马允登
资在国前，乃起允登掌察，而国佐之。诸御史咸集允
登书十九人姓名曰：“诸人可谓公论不容者矣。”国熟
视叱曰：“诸人独忤执政耳，天日监临，何出此语！”允登
意不回，国怒奋前欲殴允登。允登走，国环柱逐之，同
列救解。事闻，两人并调外国，得四川副使。移疾归，而
十九人赖国以免。久之，起故官，莅山西。改督河南学
政。迁山东参政，所在以公廉称。召为太仆少卿。复出
为山西副使，历南京通政使。三十七年以兵部右侍
郎兼右佥都御史，巡抚保定。岁凶，屡上《宽恤事宜》。大
盗刘应第、董世耀聚众称王，剽劫远近，督兵讨灭之。
进右都御史，巡抚如故。国刚介，与弟吏部侍郎图并
负时望，为党人所忌。乞休归，卒。